
FERDINANDS FILOSOFI

En familieterapeuts reisehåndbok

«Hvis det finnes en felles faktor for alle de hjemmene jeg har vært på besøk i, så handler det mindre om det som fyller stuer, kjøkken og garasjer og mer om det som sitter i veggene.»

PROLOG

Uansett hva vi ønsker å drive med og hvor veien vår går her i livet, så begynner den et sted. Det stedet kaller vi hjem og de menneskene det gjelder, kaller vi familie.

Denne boka er ment som en håndsrekning til deg som vil gjøre en investering i hjem og familie, uavhengig av hva du kaller hjemme og hvem du inkluderer i din familie. For familie er jo ikke begrenset til slekt, den kan også inkludere de menneskene du betrakter som «din familie».

Min motivasjon springer ut av at den investeringen vi gjør i de menneskene som er familien vår og det stedet vi kaller hjemme, bærer oss langs veien vi går. Det gir et ankerfeste i alt det andre livet bringer med seg av smått og stort, sorg og glede.

Min målsetting har vært at boka skal kunne leses midt i en travel og til tider hektisk familiehverdag, og bli oppfattet som nyttig for det livet dere faktisk lever sammen, både som par og foreldre. Det har vært viktig for meg å gjøre mitt beste for at denne boka skal ha et språk og en måte å «se tingene på», som også menn vil kjenne seg igjen i.

I boka finner du 26 kapitler, og selv om både historiene og menneskene jeg skildrer er fiktive, er temaene hentet fra min egen familieterapeutiske praksis gjennom de siste 25 årene. Noen av kapitlene fokuserer på foreldrerollen, andre på det å være kjærester, og noen få har et mer individuelt fokus.

Ved slutten av hvert kapittel finner du noen enkle spørsmål eller oppgaver: Spørsmål til ettertanke (bortsett fra etter den siste). Spørsmålene er ment som en hjelp for dere som ønsker å gå litt dypere inn i det de forskjellige tekstene handler om, enten som par eller for deres egen del. For lettere å gjøre boken mer personlig, er det også satt av plass til å notere litt etter spørsmålene. Hvis dere bruker et par uker på hvert kapittel, betyr det at dere vil bruke ett års tid på å komme gjennom alle 26.

Uansett hvordan du leser boken, håper jeg spørsmålene kan bidra til at det jeg skriver om, kan finne veien fra papiret og over i det livet du og dere faktisk lever.

Gjennom boken finner du fotografier i sort/hvitt som en innledning til hvert kapittel. Kanskje de kan fungere som et visuelt hvileslag mellom hver tekst? Jeg overlater til deg som leser å avgjøre om tekst og bilder står best hver for seg.

De fleste av kapitlene har tidligere vært publisert i Eidsvoll Ullensaker Blad under spalten «Livet på lørdag», men er siden redigert og bearbeidet for denne utgivelsen.

Takk til alle de som har lært meg noe om å være et menneske, ved at de har fortalt om seg selv, og i tillegg gitt meg en meningsfull og takknemlig oppgave i å få være til hjelp på en regnværsdag eller to gjennom de siste 25 årene.

Jeg håper at boken du holder i hendene motiverer deg til å investere i det du kaller hjemme, familien du er en del av og hverdagen du står i. Vi vet det blir tøffe tak, men et godt reisefølge kan jammen være «halve turen», minst.

Sjur

Gjerdrum, høsten 2024

Til Emil, Sara og Birgitte.
Alltid.

«Hvis du bare har ett smil i deg, gi det til dem du elsker.»

(Dr. Maya Angelou)

